אם צמד המילים יורוקום-נוקיה גורם לכם פרפרים בבטן, כנראה שנולדתם בשנים בהם הענקית הפינית שלטה באופן כמעט מוחלט בשוק הישראלי. יורוקום עושה זאת שוב, כאשר הפעם המותג הנוסטלגי מגיע תחת כובע של חברה פינית אחרת בשם HDM Global.
נוקיה 8 מגיע לישראל. האם יש למכשירי הפרימיום האחרים סיבה לדאגה?
כבר בחודש מאי האחרון השיקה יורוקום בישראל את הגירסה המעודכנת ל-Nokia 3310 המיתולוגי, והפעם מגיעים כל הדגמים הנוספים מהסדרה החדשה (למעט ה-Nokia 7 שהוכרז בחודש שעבר), הכוללים לא פחות מארבעה מכשירים, כולל סמארטפון דגל שעשוי לתת מאבק של ממש למותגים המוכרים בארץ. על פי ההודעה שפירסמה יורוקום, המכשירים ישווקו אצל המפעילות הסלולריות וברשתות השיווק, עם תג מחיר של החל מ-699 שקלים לדגם הזול. עוד מוסיפה יורוקום כי בכוונתה לשווק בישראל גם את הדגמים העתידיים של המותג.
ראשית, ולא פחות חשוב, כל מכשירי נוקיה החדשים משלבים מערכת אנדרואיד נקיה, כלומר זהה (כמעט) לחלוטין לאלה המריצים מכשירי הפיקסל או הנקסוס מבית גוגל. המשמעות היא עידכונים שוטפים עם דגש על אבטחה, עבודה שוטפת ומהירה יותר, ובנוסף גם שילוב ה-Google Assistent, העוזר הוירטואלי של ענקית החיפוש. המכשירים מגיעים עם גירסת אנדרואיד נוגט, אך צפויים להשתדרג בקרוב מאוד לאנדרואיד 8 אוראו.
מכשיר הדגל של המותג הפיני מציג מפרט שאינו מבייש כל דגם פרימיום אחר שהושק בישראל, והוא הראשון המאפשר שימוש במצלמה הקדמית והאחורית בעת ובעונה אחת תוך פיצול המסך הן בתמונות והן בוידאו. היתרון מגיע לידי ביטוי גם ברשתות החברתיות כדוגמת Facebook או YouTube, שם תוכלו לשתף וידאו בזמן אמת (Live) משני הצדדים בו זמנית. נוקיה גם לא פסחה על תחום האודיו, ובמכשיר תוכלו למצוא את ה-Ozo Audio – טכנולוגיה הקלטה ייחודית באמצעות שלושה מיקרופונים המעניקים תחושה של 360 מעלות.
נוקיה 8 משלב פלטפורמת עיבוד Snapdragon 835 מבית קוואלקום, זיכרון עבודה 4GB RAM ונפח אחסון 64GB עם אפשרות הרחבה עד ל-256GB נוספים, מסך 5.3 אינץ' ברזולוציית Quad HD הכולל הגנת Gorilla Glass 5, מערך צילום המשלב שתי מצלמות אחוריות (13 מגה פיקסל RGB ו-13 מגה פיקסל מונוכרום) בעלות עדשות של חברת Zeiss ומייצב תמונה אופטי (OIS), כאשר בחזית מצלמת 13 מגה פיקסל.
עוד תמצאו כאן שקע סנכרון וטעינה USB Type-C, תמיכה בכל המפעילות הסלולריות, קישוריות מלאה (כולל Bluetooth 5.0) ועוד. נוקיה 8 יהיה זמין החל ממחר (15 בנובמבר) בצבע כחול מבריק, עם תג מחיר של החל מ-1,999 שקלים.
למעשה, המכשיר הראשון שהציגה לראווה HDM Global היה ה-Nokia 6, במהלך אירוע שהתקיים בסין בתחילת חודש ינואר האחרון. כאן תוכלו למצוא מסך 5.5 אינץ' ברזולוציית Full HD, פלטפורמת עיבוד Snapdragon 430 מבית קוואלקום, זיכרון עבודה 3GB RAM ונפח אחסון 32GB עם אפשרות הרחבה עד ל-128GB נוספים. מערך הצילום מציע מצלמה ראשית 16 מגה פיקסל המשלבת פלאש LED כפול ובחזית מצלמת 8 מגה פיקסל בעלת זווית רחבה של 84 מעלות.
נוקיה 6 מגיע עם סוללה בקיבולת 3,000mAh, תאימות לכל רשתות הסלולר בישראל, שני רמקולים עם מגבר חכם וכמובן גם קישוריות מלאה. זמינות המכשיר החל ממחר (15 בנובמבר) בצבע שחור בלבד, עם תג מחיר של החל מ-1,199 שקלים.
נמשיך במצעד הנוקיות שמגיעות לישראל, וכאן נעשה הכרה עם ה-Nokia 5 המשלב יחידת אלומניום מלאה, עיצוב נקי ללא קווי אנטנה ואיזון בין ביצועים לחיי סוללה. המכשיר מגיע עם מסך 5.2 אינץ' ברזולוציית HD, פלטפורמת עיבוד Snapdragon 430 מבית קוואלקום, זיכרון עבודה 2GB RAM ונפח אחסון 16GB עם אפשרות הרחבה עד ל-128GB נוספים.
מערך הצילום כולל מצלמה ראשית 13 מגה פיקסל עם פלאש LED כפול ומצלמה קדמית 8 מגה פיקסל בזווית רחבה, סוללה בקיבולת 3,000mAh וכמובן תמיכה בכל המפעילות הסלולריות. גם כאן הזמינות היא החל ממחר (15 בנובמבר) בצבעי שחור וכסוף, ומחירו עומד על החל מ-999 שקלים.
האח הקטן במשפחת המכשירים החדשה של נוקיה משלב מסגרת אלומיניום מעוצבת עם גב עשוי פוליקרבונט. כפי שאתם בוודאי מבינים, לא תמצאו במכשיר זה מפרט מרשים, אבל ביחס למחיר מדובר בהחלט באלטרנטיבה מעניינת. Nokia 3 מגיע עם מסך 5 אינץ' ברזולוציית HD, ערכת שבבים MT6737 מבית MediaTek הטאיוואנית, זיכרון עבודה 2GB RAM ונפח אחסון 16GB עם אפשרות הרחבה עד ל-128GB נוספים.
מערך הצילום כאן כולל מצלמה אחורית 8 מגה פיקסל עם פלאש LED ומצלמה קדמית גם היא 8 מגה פיקסל (בזווית רחבה), סוללה בקיבולת 2,630mAh, תמיכה בכל המפעילות בישראל, וזמינות החל ממחר (15 בנובמבר) בצבעי לבן ושחור, עם מחיר של החל מ-699 שקלים.
שכחתם את נוקיה 2 ב 99 אירו.